รู้จัก เฟอร์ดินานด์ มาร์กอส ชายที่โกง ฟิลิปปินส์ 370,000 ล้านบาท
ทำไม เขาถึงโกงได้มากขนาดนั้น แถมยังอยู่ในตำแหน่งได้เป็นสิบ ๆ ปี ลงทุนแมนจะเล่าให้ฟัง
29 พ.ย. 2565

รู้จัก เฟอร์ดินานด์ มาร์กอส ชายที่โกง ฟิลิปปินส์ 370,000 ล้านบาท /โดย ลงทุนแมน
370,000 ล้านบาท คือมูลค่าความเสียหาย จากการคอร์รัปชันที่มากที่สุด ครั้งหนึ่งของประวัติศาสตร์ฟิลิปปินส์
โดยอดีตประธานาธิบดีชื่อว่า “เฟอร์ดินานด์ มาร์กอส”
ที่สามารถครองตำแหน่งมานานกว่า 20 ปี
แล้วทำไม เขาถึงโกงได้มากขนาดนั้น แถมยังอยู่ในตำแหน่งได้เป็นสิบ ๆ ปี
ลงทุนแมนจะเล่าให้ฟัง
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
เฟอร์ดินานด์ มาร์กอส เกิดในปี 1917 เป็นอดีตประธานาธิบดีคนที่ 10 ของฟิลิปปินส์ ที่สามารถครองตำแหน่งมาตั้งแต่ปี 1965-1986 หรือกินระยะเวลากว่า 20 ปี
เขาได้เริ่มเข้ามามีบทบาททางการเมืองของฟิลิปปินส์ นับตั้งแต่หมดยุคสงครามโลกครั้งที่ 2 
โดยเริ่มไต่เต้าจากอาชีพทนายความ มาสู่สมาชิกสภาผู้แทนราษฎร
และขึ้นถึงจุดสูงสุด ด้วยการชนะการเลือกตั้ง ตำแหน่งประธานาธิบดีของฟิลิปปินส์ ในปี 1965
ในสมัยแรก ๆ เขาได้ทำให้เศรษฐกิจของฟิลิปปินส์เติบโตอย่างรวดเร็ว
โดยนโยบายที่เขานำมาใช้กระตุ้นเศรษฐกิจคือ การลงทุนก่อสร้างโครงสร้างพื้นฐานต่าง ๆ ภายในประเทศ
แม้การลงทุนก่อสร้างโครงสร้างพื้นฐานเหล่านั้น จะอาศัยการกู้ยืมเงินจากต่างประเทศอย่างมหาศาล มาใช้เป็นแหล่งเงินทุนก็ตาม
แต่ตัวเขาก็ได้รับความนิยมจากประชาชนเป็นอย่างมาก  
เนื่องจากได้ก่อให้เกิดการจ้างงาน ทำให้ประชาชนมีรายได้ และมีชีวิตความเป็นอยู่ที่ดีขึ้น
พอเรื่องเป็นแบบนี้ หลังหมดวาระสมัยแรก เฟอร์ดินานด์ มาร์กอส ก็ได้ชนะการเลือกตั้งอีกครั้ง โดยดำรงตำแหน่งประธานาธิบดีของฟิลิปปินส์ต่อในสมัยที่ 2
แต่มาในรอบนี้ หลายอย่างเริ่มเปลี่ยนไป 
เมื่อเขาเริ่มปกครองประเทศแบบเผด็จการ 
มีการแก้ไขกฎหมายต่าง ๆ ทำให้เขามีอำนาจอย่างเบ็ดเสร็จ
และที่สำคัญคือ ทำให้เขาสามารถดำรงตำแหน่งประธานาธิบดีต่อไปได้ โดยไม่มีกำหนด..
นอกจากนี้ เขายังมีการจำกัดเสรีภาพของสื่อมวลชน และมีการใช้ความรุนแรงกับผู้ที่เห็นต่าง อีกด้วย
อย่างไรก็ตาม สิ่งที่เขาได้ก่อเอาไว้ในช่วงแรก ที่ได้กู้ยืมเงินจากต่างประเทศ มาลงทุนเป็นจำนวนมาก ได้เริ่มย้อนกลับมาทำร้ายเศรษฐกิจของประเทศ
โดยหนี้ต่างประเทศของฟิลิปปินส์ ที่มีการเพิ่มขึ้นจาก 13,300 ล้านบาท ในปี 1962 มาเป็น 969,000 ล้านบาท ในปี 1985 หรือเพิ่มขึ้นกว่า 70 เท่า 
ได้ถูกซ้ำเติม จากการขึ้นอัตราดอกเบี้ยของสหรัฐอเมริกา ในขณะนั้น
จนกลายเป็นต้นตอของปัญหา ที่ทำให้ฟิลิปปินส์เข้าสู่ภาวะเศรษฐกิจตกต่ำอย่างรุนแรง
หากเราลองไปดูการเติบโตของ GDP ฟิลิปปินส์ ในช่วงนั้น จะพบว่า
 
- ปี 1984 GDP -7.0%
- ปี 1985 GDP -6.9%
แต่สิ่งที่แย่ไปกว่านั้นคือ เงินที่กู้มาจากต่างประเทศ ที่นำมาลงทุนก่อสร้างโครงสร้างพื้นฐาน 
เงินส่วนใหญ่กลับถูกนำมาใช้จ่ายส่วนตัวของ เฟอร์ดินานด์ มาร์กอส และพวกพ้อง
โดยมูลค่าความเสียหายของประเทศทั้งหมด ในช่วงที่ เฟอร์ดินานด์ มาร์กอส อยู่ในตำแหน่งนั้น คาดว่าจะสูงถึง 370,000 ล้านบาท
และท้ายที่สุด ปัญหาการคอร์รัปชันที่เกิดขึ้น บวกกับปัญหาเศรษฐกิจตกต่ำ ก็ได้เป็นชนวน ให้เกิดการลุกฮือครั้งใหญ่ ของประชาชนนับล้านคนที่รวมตัวกันเพื่อขับไล่ เฟอร์ดินานด์ มาร์กอส
ทำให้ในปี 1986 ตัวเขาและภรรยาต้องลี้ภัย หลบหนีไปอยู่ประเทศสหรัฐอเมริกาในที่สุด
 
และสามปีต่อจากนั้น เขาก็เสียชีวิตลง ด้วยปัญหาสุขภาพ
ถือเป็นอันปิดฉาก ชีวิตของชายที่โกงประเทศมากที่สุดครั้งหนึ่งในประวัติศาสตร์ของฟิลิปปินส์..
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
TikTok - 
Spotify - 
Apple Podcasts - 
Soundcloud - 
References
-
-
-
-